
БЛАЦЕ

СТРАТЕШКИ ПЛАН ИНСПЕКЦИЈСКОГ НАДЗОРА ОПШТИНЕ БЛАЦЕ ЗА ПЕРИОД 2020. - 2025. године
УВОД
Правни основ за доношење Стратешког плана инспекцијског надзора општине Блаце садржан је у члану 10. Закона о инспекцијском надзору („Сл. гласник РС“ бр. 36/15, 44/18 – др. закон и 95/18). Комисија за координацију инспекцијског надзора општине Блаце, на предлог руководиоца Одељења за инспекцијске послове, даје мишљење на Стратешки план инспекцијског надзора општине Блаце за период од 2020. до 2025. године којим, на основу процене стања, утврђује приоритете у обављању инспекцијских послова и даје развојне, организационе, кадровске и друге основне смернице за даљи рад.
У складу са стратешким планом инспекција сачињава Годишњи план надзора и доставља исти Комисији за координацију инспекцијског надзора општине Блаце, односно надлежном Министарству, на усвајање. Стратешки план и годишњи планови рада усклађују се пре доношења са прописима и одговарајућим планским актима, као и са ставовима о приоритетима за безбедност људи и имовине у општини.

Поред тога што постоји законска обавеза за израду овог плана, сврха истог је  унапређење свеукупног живота на територији општине Блаце, уз неопходну сарадњу са грађанима, полицијом и републичким инспекцијама.
Основни принципи у раду инспекције су: законитост, професионализам, сарадња и сразмерност, у циљу побољшања и промовисања свог рада, утемељеног на пружању услуга грађанима.
Програмске активности инспекције заснивају се на законским овлашћењима, изворним и пренесеним надлежностима, као и утврђеним приориотетним потребама наше Општине. Посебне активности ће бити усмерене на стварањe повољнијег амбијента за развој позитивних односа инспекције са јавношћу.

Рад инспекције усмераваће се на превенцију негативних појава и треба да заживи као савремени концепт у нашој Општини. То је организациона стратегија која промовише ново партнерство између грађана и инспекције. Она је базирана на премиси да инспекција и заједница морају да раде заједно као равноправни партнери да би идентификовали и одредили приорите, те решили актуелне проблеме ради побољшања свеукупног квалитета живота. Тесне релације заједнице и инспекције подстичу грађане да указују на проблеме. Овај модел даје предност активном приступу проблемима, који се темељи на партнерству с грађанима и исказаним потребама заједнице, али не искључује ни самоиницијативно поступање, као ни реактивно деловање на већ извршена кажњива дела.

Због тога су едукација грађана о сарадњи и мерама превенције, идентификација проблема и њихово решавање, као и међусобно поверење, битни сегменти успешног рада и резултата инспекције.

Квалитетан и ефикасан рад инспекције општине Блаце, као надзорне службе у систему локалне самоуправе, захтева одговарајућу пажњу надлежних органа и грађана, чему доприноси доношење овог стратешког документа. Дугорочно планирање развоја инспекције треба да обезбеди њено успешно деловање и остварење циља да инспекција постане истински сервис у служби грађана са којима гради партнерске односе, а ради заштите њихових права и интереса.
1. УНУТРАШЊЕ УРЕЂЕЊЕ И ОПИС ПОСЛОВА 

Одлуком о општинској управи („Сл. лист општине Блаце“, број 8/18) и Правилником о организацији и систематизацији радних места у Општинској управи општине Блаце и Општинском правобранилаштву општине Блаце II-02-1231/19 од 4.12.2019. године, организован је рад општинских инспекција. Инспекцијом руководи руководилац Одељења за инспекцијске послове, који је истовремено и инспектор за заштиту животне средине. У саставу Одељења су још комунална и грађевинска инспекција. Порески инспектор  се налази у саставу Одељења за буџет, финансије, локалну пореску администрацију и јавне набавке.
	Број

извршиоца
	Назив службеног места за спровођење инспекцијских надзора

	1
	Руководилац одељења за инспекцијске послове и инспектор за заштиту животне средине

	2
	Комунални инспектор

	1
	Грађевински инспектор

	1
	Порески испектор


Руководилац Одељења руководи, организује и планира рад Одељења, пружа стручна упутства, координира и надзире рад запослених у Одељењу; стара се о законитом, правилном и благовременом обављaњу послова у Одељењу; припрема предлоге стратешких докумената и прати спровођење стратешко-планских докумената из делокруга Одељења; врши надзор над применом законских и других прописа и општих аката; прати и проучава стање у свим областима инспекцијског деловања и даје предлоге за предузимање одговарајућих мера; по потреби одлази на терен са инспекторима; усклађује активности инспекцијских служби; припрема извештаје о раду Одељења за Скупштину општине, Општинско веће и по потреби за органе Републике; припрема анализе, информације и извештаје о стању у области инспекцијског надзора и предлаже мере за унапређење рада; остварује сарадњу са органима, имаоцима јавних овлашћења, правним и физичким лицима у циљу ефикасног обављања инпекцијског надзора; утврђује оперативне планове рада Одељења и припрема одговоре на представке и одборничка питања. Као инспектор за заштиту животне средине врши надзор над применом Закона о заштити животне средине, Закона о управљању отпадом, Закона о процени утицаја на животну средину, Закона о интегрисаном спречавању и контроли загађивања животне средине, Закона о заштити од буке у животној средини, као и других прописа из области заштите животне средине, и учествује у изради програма коришћења средстава Фонда за заштиту животне средине на територији општине Блаце; припрема решења, налаже мере и стара се за њихово спровођење; подноси захтеве за покретање прекршајног поступка, односно кривичне пријаве и пријаве за привредни преступ; сарађује са републичким инспекцијама и другим органима и организацијама у циљу ефикаснијег обављања инспекцијског надзора; води прописане евиденције за рад инспекције; припрема извештаје за Скупштину општине, Општинско веће и надлежне органе аутономне покрајине и органе Републике; обавља и друге послове утврђене законом.
Грађевински инспектор врши надзор над применом Закона о планирању и изградњи и других прописа и општих аката, стандарда, техничких норматива и норми квалитета, који се односе на пројектовање, грађење и реконструкцију објеката у високоградњи, нискоградњи и градњи других објеката; врши надзор над извођењем појединих грађевинских радова на тим објектима; контролу грађења објеката у складу са издатом грађевинском дозволом, односно одобрењем и техничком документацијом; врши проверу испуњења законом прописаних услова за извођача радова и стручни надзор, контролу вођења грађевинског дневника, грађевинске књиге, књиге инспекције, пријаве завршетка изградње темеља и завршетка објекта у конструктивном смислу, као и надзор над коришћењем објекта у складу са наменом која је утврђена грађевинском и употребном дозволом; доноси решења о уклањању бесправно изграђених објеката, као и план и програм уклањања објеката; предузима мере ако утврди да се коришћењем објекта доводе у опасност живот и здравље људи, безбедност суседних објеката и околине. 

Припрема решења, налаже мере и стара се за њихово спровођење; подноси захтеве за покретање прекршајног поступка, односно кривичне пријаве и пријаве за привредне преступе; сарађује са републичким инспекцијама и другим органима и организацијама у циљу ефикаснијег обављања надзора; води евиденције прописане за грађевинску инспекцију; припрема извештаје за Скупштину општине, Општинско веће и надлежне републичке органе; прикупља податке и прати и анализира стање у области свог делокруга. 

Врши надзор над спровођењем одредби Закона о становању и одржавању зграда из делокруга грађевинске инспекције. Води управне поступке у складу са овлашћењима и надлежностима које су прописане Законом о озакоњењу објеката. Врши надзор над спровођењем одредби Општинске одлуке којом се уређује постављање и уклањање мањих монтажних објеката привременог карактера као што су зимске баште, киосци, бараке, балон хале спортске намене и надстрешнице за склањање људи у јавном саобраћају.

Комунални испектор врши инспекцијски надзор над законитошћу рада јавних комуналних предузећа, привредних друштава, предузетника и грађана у погледу придржавања закона, других прописа и општих аката.
Обавља инспекцијски надзор над извршењем закона и општинских одлука и прописа који се односе на кориснике и даваоце комуналних услуга и то: снабдевање водом за пиће; пречишћавање и одвођење атмосферских и отпадних вода; одржавање чистоће на површинама јавне намене; снабдевање топлотном енергијом; уређење и одржавање паркова, зелених површина, као и других површина јавне намене; уређење и одржавање јавних паркиралишта; уређење, одржавање и коришћење пијаца; контрола хуманог хватања и збрињавања паса луталица, као и нешкодљиво уклањање и транспорт лешева животиња; контрола депоновања смећа; одржавање и уређење гробља и погребне делатности; обављање димничарских услуга; постављање и уклањање огласних и других објеката привременог карактера; контрола држања домаћих животиња; контрола радног времена угоститељских објаката; контрола кућног реда у стамбеним зградама; поступање са принудно уклоњеним возилима, стварима и другим предметима; контрола одржавања споменика; контрола комуналног реда. 

Води управни поступак; припрема решења, налаже мере и стара се о њиховом извршењу; изриче новчану казну прекршајним налогом у складу са законом којим се уређују прекршаји; подноси захтев за покретање прекршајног поступка, односно пријаву за привредни преступ или кривично дело; сарађује са републичким инспекцијама и другим органима и организацијама у циљу ефикаснијег обављања инспекцијског надзора; обавља и друге послове у складу са Законом, Статутом општине, одлукама и другим прописима донетим на основу Закона.
Комунални инспектор обавља и поверене послове, који се односе на надзор над трговином ван продајног објекта, осим даљинске трговине; инспекцијски надзор над истицањем и придржавањем радног времена и истицањем пословног имена; у складу са овлашћењима прегледа пословни простор, односно простор у којем се обавља трговинска делатност и возила; врши увид у пословне књиге, евиденције, исправе, електронске документе као и у другу документацију у вези са обављањем трговине; врши копирање пословних књига, евиденција, исправа и електронских докумената, које су предмет надзора; врши идентификацију лица која обављају трговинску делатност; узима писмене и усмене изјаве лица која обављају трговинску делатност, односно сведока или службених лица, као и да позива ова лица да дају изјаве, о питањима од значаја за предмет надзора; фотографише, врши видео-снимање простора у којем се врши надзор, односно робе и других предмета који су предмет надзора; узима узорке робе и других предмета; налажи попис робе, односно евиденцију промета; предузима друге радње у складу са Законом о трговини, другим законима и подзаконским актима.
Порески инспектор врши припрему годишњег плана контроле водећи рачуна о ефикасности наплате; проверава законитост у раду и правилност испуњавања пореских обавеза од стране пореских обвезника; проверава тачност, потпуност и усклађеност са законом, односно другим прописом података исказаних у пореској пријави и другим актима обвезника упоређивањем са подацима из пореског рачуноводства и других службених евиденција које води локална пореска управа, нарочито проверавајући математичку тачност, формалну исправност и потпуност пореске пријаве и других достављених аката; доноси закључак којим налаже пореском обвезнику отклањање грешке, односно допуну пријаве или другог акта; ажурира базу локалних пореских јавних прихода; врши проверу исправности књиговодствених докумената пре књижења, врши унос (књижење) исправних књиговодствених докумената, разматра и припрема одговарајући акт по захтеву за повраћај и прекњижавање средстава; врши контролу и спровођење ручних налога; припрема извештај у вези пореског књиговодства, учествује у изради пореског завршног рачуна; врши издавање пореских уверења о подацима из пореског књиговодства локалних јавних прихода; сачињава записник, разматра примедбе на записник и сачињава допунски записник о контроли; даје обавештења и саветује пореске обвезнике;

2. САРАДЊА ИНСПЕКЦИЈЕ
Обављајући послове из своје надлежности, инспекција у складу са Законом о инспекцијском надзору и другим прописима којима се уређује обављање послова из надлежности општине, сарађује са:

- грађанима,

- инспекцијским службама,

- полицијом и

- судским органима.
2.1. Сарадња са грађанима

Инспекција се у обављању својих послова ослања посебно на сарадњу са грађанима, тако да својим радом у локалној заједници промовише партнерски однос између себе и грађана. У редовном обављању послова сарађује са грађанима који подносе поднеске, пријаве, петиције и предлоге у вези са делокругом свог рада, усменим или писаним путем и електронском поштом, а у хитним случајевима телефоном и непосредним усменим обраћањем, о чему инспектори праве службену белешку. Инспекција је дужна да грађане, на њихов захтев, обавести о исходу поступања.

Оваквим односом грађана, уз деловање инспекције које подразумева да се при организованом присуству на терену, патролном делатношћу, уочавају и одређеним мерама спречавају и отклањају постојећи проблеми, може се постићи заједнички циљ. Најбитнији сегмент у овом процесу је међусобно поверење грађана и инспекције.

На званичној интернет презентацији општине, инспекција има посебну страницу на којој су доступни сви релевантни подаци о њеном раду, као и  текстови прописа који свака од инспекција примењује (https://www.blace.org.rs/66-usluge/inspekcija/776-inspekcija.html). На тај начин се значајно доприноси повећању транспарентности деловања инспекције.
2.2. Сарадња са инспекцијским службама

Инспекција сарађује са инспекцијским службама, како општинским тако и републичким, сагласно са Законом о инспекцијском надзору („Сл. гласник РС“, бр. 36/15, 44/18 – др. закон и 95/18).

У обављању послова из делокруга своје надлежности инспекције су дужне да међусобно сарађују кроз следеће облике сарадње:

1. планирање надзора и предузимање заједничких мера и активности,

2. пружање непосредне помоћи,

3 међусобно обавештавање и

4 размена информација.
У досадашњем периоду, општинске инспекције су највиши вид сарадње оствариле у међусобним активностима, при чему се сарадња може оценити као успешна.

Организационе претпоставке за квалитетну сарадњу инспекција општинске управе добро су постављене самом чињеницом да су организоване у Одељењу за инспекцијске послове општинске управе Блаце. Сарадња се одвија континуирано кроз реализацију заједничких контролних активности, размену информација, достављање неопходних података, заједничким инспекцијским надзорима итд.

2.3. Сарадња са полицијом

По потреби, инспекција остварује сарадњу са Полицијском станицом Блаце, а она се огледа у достављању личних података за грађане, података за моторна возила и других података, као и у пружању непосредне помоћи када је потребно утврђивање идентитета прекршилаца. Инспектори имају стутус службеног лица и сваки евентуални напад на његов физички интегритет санкционише се у кривичном поступку, а кривичне пријаве за кривична дела против државних органа подноси месно надлежна полицијска станица.

Према Закону о инспекцијском надзору инспекција може развијати и посебне облике сарадње са полицијом на основу договорених заједничких циљева. Сарадња се може одвијати у оквиру планираних заједничких акција полиције, претежно оријентисаних на безбедносне и друге контроле током ноћног рада угоститељских објеката.
2.4. Сарадња са правосудним органима

У циљу ефикаснијег процесуирања откривених прекршаја из надлежности  инспекције, унапредиће се сарадња са Прекршајним судом у Прокупљу-Одељење у Блацу ради заједничког решавања проблема везаних за примену прописа Општине. Инспекција је у досадашњем раду оствривала сарадњу са Прекршајним судом која се може оценити као успешна.

3. ВИЗИЈА

Деловањем инспекције Општине Блаце, која треба да прерасте у партнера грађана у решавању заједничких проблема, очекује се не само њихово решавање већ и решавање других проблема, чиме ће се створити услови да општина Блаце поприми изглед још уређенијег и чистијег града.

У процесу реализације Стратешког плана, инспекција ће изградити партнерске односе са свим организацијама локалне самоуправе и државним субјектима, где ће се уложити додатне активности које воде ка остваривању развоја Блацa.

Карактеристике рада инспекције у локалној заједници у остваривању постављене визије су следеће:

· унапређење размене информација и сарадње са заједницом;

· подела одговорности између инспекције и заједнице;

· развијање међусобног поверења између инспекције и грађана;

· едукација инспекције и заједнице и

· развијање међусобних односа унутар колектива.

Инспекција општине Блаце ће бити савремена, модерна служба која треба да буде идеални партнер грађана у решавању заједничких проблема. Она треба пре свега да буде лидер у региону у квалитету извршавања послова из делокруга свог рада. Ово се може постићи стручношћу, идејама и квалитетним приступом свих инспектора у обављању законом одређених послова.

4. МИСИЈА

У складу са својим надлежностима инспекција извршава послове на територији општине присуством инспектора на терену, предузимањем превентивних мера и применом законом и одлукама општине предвиђених овлашћења.

Мисија инспекције у остваривању постављене визије је следећа:

· развој и повећање степена свих видова превенције;

· повећање поверења у рад инспекције;

· повећање степена јавности  рада инспекције;
· већа укљученост мањинских заједница;

· стварање безбедније заједнице и други.
5. ПЛАН РАЗВОЈА И АКТИВНОСТИ У НАРЕДНОМ ПЕРИОДУ

На основу процене постојећег стања и постављене визије и мисије, утврђени су приоритети у раду инспекције у наредном периоду са тежиштем на опремању и оспособљавању службеника.

План развоја подразумева:

1. унапређење материјално-техничких срестава,

2. едукација инспектора и

3. стално праћење нових прописа.

5.1. РАЗВОЈНИ ПРИОРИТЕТИ:

Пуна имплементација законских одредби 

Носилац: Општинска управа општине Блаце
Планирани временски период: 2020. - 2025. године

Основ: Закон о инспекцијском надзору  („Сл. гласник РС“ бр. 36/15, 44/18 – др. закон и 95/18), остали закони и одлуке из надлежности инспекције за заштиту животне средине, грађевинске и комуналне инспекције.

Напомена: За поменуто нису потребна додатна финансијска средства.
5.2. КАДРОВСКИ ПРИОРИТЕТИ:

Усавршавање инспектора
Активност: иницирати стручно усавршавање

Очекивани резултат: унапређена знања

Индикатор: резултати теста, извештај

Носилац: Општинска  управа Блаце и Одељење за инспекцијске послове

Планирани временски период: 2020. - 2025. године

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Напомена: семинари, тренинзи, радионице, обуке, вежбе и др. у организацији Општинске управе и надлежних Министарстава.
Редовна и ванредна провера стручне оспособљености свих инспектора

Активност: извршити проверу стручних знања инспектора

Очекивани резултат: установљење нових стручних знања инспектора

Индикатор: резултати теста, извештај

Планирани временски период: 2020. - 2025. године

Носилац: Општинска  управа и Одељење за инспекцијске послове

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Напомена: проверу спроводи надлежна Министарства, као и Општинска управа и Одељење за инспекцијске послове.

Креирати услове ,,мотивисаности“ запослених

Активност: Иницирати адекватно награђивање и санкционисање у складу са резултатима рада

Очекивани резултат: повећана ефикасност рада

Индикатор: извештај о ефикасности

Планирани временски период: 2020.- 2025. године

Носилац: Општинска управа и Одељење за инспекцијске послове

5.3. ОРГАНИЗАЦИОНИ ПРИОРИТЕТИ:

Успоставити адекватну унутрашњу организацију

Активност: распоредити запослене у складу са специфичностима и утврђеним потребама 

Очекивани резултат: ефикасна унутрашња организација

Индикатор: извештај о раду инспекције

Носилац: Руководилац Одељења за инспекцијске послове

Планирани временски период: 2020. - 2025.године

Радни састанци са инспекцијским службама Општинске управе

Активност: Радни састанци са другим инспекцијским службама Општинске управе по потреби, а најмање једном месечно

Носилац: Руководилац Одељења за инспекцијске послове

Планирани временски период: 2020.-2025. године

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Очекивани резултат: повећана ефикасност рада

Индикатор: извештај о ефикасности

Напомена: уколико постоји потреба са појединим инспекцијским службама могу се одржавати и чешћи састанци, а уколико нема потребе могу и ређе да се одржавају

Радни састанци са Јавним предузећима, установама и другим субјектима

Активност: Радни састанци са Јавним предузећима, установама и другим субјектима по потреби а најмање једном годишње 

Носилац: Начелник Општинске управе и Руководилац одељења за инспекцијске послове

Планирани временски период: 2020.-2025. године 

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Очекивани резултат: повећана ефикасност рада

Индикатор: извештај о ефикасности

Напомена: на основу указане потребе и смерница начелника Општинске управе и Руководиоца одељења за инспекцијске послове

Радни састанци са представницима Полицијске станице Блаце
Активност: Радни састанци са представницима  Полицијске станице Блаце, по потреби а најмање једном годишње 

Носилац: Начелник Општинске управе и Руководилац одељења за инспекцијске послове

Планирани временски период: 2020.-2025. године 

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Очекивани резултат: повећана ефикасност рада

Индикатор: извештај о ефикасности

Напомена: на основу указане потребе и смерница начелника Општинске управе и Руководиоца одељења  за инспекцијске послове

Радни састанци у оквиру Одељења за инспекцијске послове

Активност: Радни састанци у оквиру Одељења за инспекцијске послове по потреби а најмање једном недељно

Носилац: Руководилац одељења за инспекцијске послове

Планирани временски период: 2020.-2025. године 

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Очекивани резултат: повећана ефикасност рада

Индикатор: извештај о ефикасности

Напомена: на основу указане потребе и смерница Руководиоца одељења за инспекцијске послове

Информисање грађана о активностима и реализацији послова

Активност: Информисање грађана о активностима и реализацији послова у оквиру Одељења за инспекцијске послове по потреби 

Носилац: Одељење за инспекцијске послове

Планирани временски период: 2020.-2025. године 

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Очекивани резултат: повећана ефикасност рада уз сарадњу са грађанима

Индикатор: извештај о ефикасности

Напомена: по одобрењу Начелника Општинске управе

5.4. ЛОГИСТИЧКИ ПРИОРИТЕТИ:

Набавка потребне опреме за потребе инспекције
Активност: Набавка опреме за потребе инспекције
Носилац: Општинска управа општине Блаце

Планирани временски период: 2020.-2025. године 

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Очекивани резултат: повећана ефикасност рада 
Индикатор: Набављена опрема за потребе инспекције
Напомена: Достављање захтева са спецификацијом пре доношење Одлуке о буџету општине Блаце.
Израда годишњег извештаја о раду 

Активност: Израда годишњег извештаја о раду за сваку од година за предвиђени временски период из Стратешког плана

Носилац: Одељење за инспекцијске послове
Планирани временски период: 2020.-2025. године 

Основ: Закон о инспекцијском надзору („Сл. гласник РС“ бр. 36/15, 44/18 – др. закон и 95/18) 

Очекивани резултат: повећана ефикасност рада
Индикатор: Израђени годишњи извештаји о раду за сваку од година за предвиђени временски период из Стратешког плана

Напомена: Планове израђивати у складу са временским оквирима из Закона

6. ИМПЛЕМЕНТАЦИЈА

Новим приступом у раду инспекције створени су услови да се уз активно учешће грађана ефикасније решавају проблеми. Инспекција ће својим превентивним деловањем у великој мери допринети очувању и унапређењу реда у Општини.

Заједно са другим надлежним инспекцијским службама и у сарадњи са грађанима створиће чистије и уредније место, бољи и квалитетнији живот у Блацу, сигурније и мирније окружење за живот и пријатнији боравак у граду.

7. ЗАКЉУЧАК

Да би се остварили сви циљеви инспекције потребно је прикупљати информације од свих субјеката који учествују у остваривању Стратешког плана надзора.

На основу прикупљених података и извршене анализе, инспекција ће одредити показатеље реализације Стратешког плана и тиме унапредити свој рад у локалној заједници.

Задаци инспекције су разноврсни и тиме је одговорност већа. Због свега наведеног потребан је тимски рад, где ће своје учешће узети све надлежне организације у Општини.

У предлогу су постављени реални и рационални циљеви који омогућавају стварање ефикасније инспекције и стварање партнерског односа са свим одговорним институцијама у општини.

Предложеном реализацијом може се сагледати да се инспекција ослања на сопствене снаге уз коришћење капацитета општине, чијом подршком се може реализовати визија инспекције из ове Стратегије.

8. ОБЈАВА

По давању мишљења на Стратегију од стране Комисије за координацију инспекцијског надзора општине Блаце, Стратегија ће бити објављена на интернет страници општине Блаце.







 Руководилац Одељења 







   Сања Радосављевић

